Diari Oficial de la Generalitat Valenciana


Sumari del DOGV 7333, del 06-08-2014 (2014/7454)

ORDE 66/2014, de 31 de juliol, de la Conselleria d'Educació, Cultura i Esport, per la qual es convoca la concessió d'ajudes per a la millora de la producció audiovisual en valencià i, en concret, la producció de curtmetratges de ficció i documentals i per al desenrotllament de contingut audiovisual multiplataforma, transmèdia i crossmèdia, de ficció, documental i d'animació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7333

Data del DOGV
:   06-08-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/7454


Data del document
:   31-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 66/2014, de 31 de juliol, de la Conselleria d'Educació, Cultura i Esport, per la qual es convoca la concessió d'ajudes per a la millora de la producció audiovisual en valencià i, en concret, la producció de curtmetratges de ficció i documentals i per al desenrotllament de contingut audiovisual multiplataforma, transmèdia i crossmèdia, de ficció, documental i d'animació. [2014/7454]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix, en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
Així mateix, de conformitat amb el que preveu l'article 16 del Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa al teatre, la música i el cine, entre altres, així com la gestió de les ajudes i subvencions en matèria cultural.  
A fi d'impulsar la creació d'obres audiovisuals en valencià en l'àmbit competencial de la Generalitat i la promoció de les empreses de producció audiovisual i empreses de servicis, la Conselleria d'Educació, Cultura i Esport considera necessari establir incentius per a donar suport al sector audiovisual en l'àmbit competencial de la Generalitat i estimular la creació d'obres audiovisuals que servisquen de foment de la cultura i de l'idioma valencià. Estos incentius estan arreplegats com a mesures de foment en l'article 8 de la Llei 1/2006, de 19 d'abril, de la Generalitat, del Sector Audiovisual.  
Per tot això, de conformitat amb el que disposa la Llei 38/2003, de 17 de novembre, General de Subvencions, en el seu reglament de desplegament aprovat pel Reial Decret 887/2006, de 21 de juliol; el Decret 9/2014, de 12 de juny, del president de la Generalitat; el Decret 88/2014, de 13 de juny, del Consell, i el Decret 190/2012, de 21 de desembre, del Consell, el qual aprova el Reglament Orgànic i Funcional de la Conselleria d'Educació, Cultura i Esport, fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i en exercici de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
Primer  
Convocar la concessió d'ajudes, en règim de concurrència competitiva, per a la concessió d'incentius per a la producció de curtmetratges de ficció i documentals i per al desenrotllament de contingut audiovisual multiplataforma, transmèdia i crossmèdia, de ficció, documental i d'animació, en l'àmbit competencial de la Generalitat i aprovar les bases i els annexos pels quals es regirà esta convocatòria.  
  
Segon  
La Llei de Pressupostos de la Generalitat per a 2014 conté la línia de subvenció T4006000, «Millora de la producció audiovisual en valencià», inclosa en el programa 453.40, Arts Plàstiques i Escèniques, del capítol IV, destinada a l'esmentada finalitat, per un import global màxim de 270.400 euros, dels quals 350.908.80 euros es destinaran a esta convocatòria de producció de curtmetratges de ficció i documentals i per al desenrotllament de contingut audiovisual multiplataforma, transmèdia i crossmèdia.  
Així mateix, este import podrà ser minorat quan en el marc de les polítiques d'estabilitat pressupostària i sostenibilitat financera s'adopten mesures de no-disponibilitat que afecten els crèdits de la línia de subvenció que ho finança.  
  
Tercer  
Esta convocatòria d'ajudes no necessita la notificació a la Comissió Europea per no posseir tots els requisits de l'article 107.1 del Tractat de Funcionament de la Unió Europea, atés que estes ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta orde no podrà aplicar-se a les empreses que actuen en els sectors determinats en el punt 1 de l'article 1r del Reglament UE núm. 1407/2013, de la Comissió, de 18 de desembre de 2013 (DOUE L 352, de 24.12.2013), relatiu a l'aplicació dels articles 107 i 108 del Tractat de les Ajudes de minimis. L'ajuda total sota este concepte de minimis, concedida a qualsevol empresa, no podrà excedir els 200.000 euros en un període de tres exercicis fiscals. El centre gestor haurà d'haver comprovat que no se supera el límit esmentat en l'apartat anterior.  
  
Sense perjuí del que s'ha dit anteriorment, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Als efectes de control de les ajudes concedides a l'empara del Reglament de minimis, la Conselleria d'Educació, Cultura i Esport mantindrà un registre detallat d'esta subvenció i de totes les altres que s'acullen a la regla de minimis durant un període de deu exercicis fiscals des de la seua concessió.  
De la mateixa manera, la Conselleria d'Educació Cultura i Esport, amb una sol·licitud prèvia per escrit, haurà de facilitar a la Comissió Europea tota la informació que es considere necessària per a determinar si s'han complit les condicions del Reglament (UE) número 1407/2013 de la Comissió, de 18 de desembre de 2013 i, especialment, per a determinar l'import total de les ajudes de minimis rebudes per una empresa.  
  
Quart  
Segons el que establix el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, que modifica la denominació i composició de l'esmentada comissió, esta convocatòria no necessita el seu pronunciament, ja que no té una especial incidència pressupostària i econòmica.  
  
Quint  
Esta orde produirà efectes a partir de l'endemà de la publicació en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant la consellera d'Educació, Cultura i Esport en el termini d'un mes a partir de l'endemà de la publicació d'esta orde.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini dos mesos a partir de l'endemà de la publicació d'esta orde o a partir de l'endemà del dia en què es notifique la resolució expressa del recurs de reposició.  
  
València, 31 de juliol de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
Bases per a la concessió d'ajudes per a la millora de la producció audiovisual en valencià i, en concret, per a la producció de curtmetratges de ficció i documentals i per al desenrotllament de contingut audiovisual multiplataforma, transmèdia i crossmèdia, de ficció, documental i d'animació  
  
Primera. Objecte de les ajudes. Modalitats, import i característiques  
  
Les ajudes que regula esta orde tenen per objecte el suport als emprenedors en el sector audiovisual, la producció audiovisual de creació i de contingut artístic, cultural i social, la utilització del valencià en les obres audiovisuals i la incorporació de les noves tecnologies de la comunicació a la Comunitat Valenciana.  
Els projectes podran atendre les modalitats següents: format curtmetratge, amb gèneres de ficció i documental, i format multiplataforma, amb gèneres de ficció, documental i animació. Podran agrupar-se els projectes, segons modalitat i gènere, per a l'adjudicació dels incentius.  
  
L'import global d'estes ajudes serà de 026.693.80 euros. L'ajuda màxima per a cada projecte no podrà ser superior al seu cost de producció. L'import d'esta ajuda junt amb l'acumulació d'altres diferents per a la mateixa producció audiovisual no podrà superar el cost de producció.  
  
La distribució de l'import global convocat entre ambdós modalitats, curtmetratge i multiplataforma, serà proporcional al nombre de projectes presentats que s'ajusten als requisits de la convocatòria. S'incentivarà la concessió d'un mínim de dos projectes multiplataforma i tres projectes de curtmetratge, sempre que complisquen els requisits exigits.  
  
  
Segona. Conceptes  
La convocatòria preveu les ajudes per a la producció de curtmetratges de ficció i documentals, i el desenrotllament de contingut audiovisual multiplataforma de ficció, documental i animació, que incloguen un plantejament transmèdia i crossmèdia en versió en valencià durant l'exercici 2014. Els continguts multiplataforma subvencionables hauran de formar una sèrie d'un mínim de tres capítols i una duració total mínima de 10 minuts, així com, de manera inexcusable, la seua vessant multiplataforma amb continguts web i/o interactius: pàgines, blogs, xarxes socials, aplicacions per a dispositius portàtils, etc.  
- Curtmetratge: la pel·lícula cinematogràfica que tinga una duració inferior a seixanta minuts.  
- Multiplataforma: formats ideats per a servir-se'n a través de qualsevol dispositiu o suport de vídeo, tenint en compte les peculiaritats de tots i cada un d'estos i de cara a aprofitar els avantatges que proposen: telèfon mòbil, ordinador, MP4, webTV, IPTV, etc.  
1. Transmèdia: la narrativa tracta sobre una idea central que pot ser duta a terme transversalment en totes les plataformes de comunicació, des d'un film fins a una sèrie d'animació o una acció de mobilització espontània (flash mob). Hi ha una idea central del guió però cada element té un contingut distint i és independent.  
2. Crossmèdia: la integració entre les tres plataformes fonamentals de comunicació existents: gràfica-web-vídeo. S'han de considerar tots els aspectes que configuren el contingut: disseny gràfic de marca, aplicació al web i integració en el vídeo.  
  
Tercera. Beneficiaris i consideració d'ajudes de minimis  
1. Dins dels límits pressupostaris i d'acord amb les condicions i els criteris que s'establixen en estes bases, podran obtindre estes ajudes les xicotetes i mitjanes empreses de producció audiovisual.  
2. Podran ser beneficiaris d'estes ajudes les xicotetes i mitjanes empreses (PIME) segons la definició establida en el Reglament (CE) núm. 800/2008 de la Comissió, de 6 d'agost de 2008.  
Als efectes d'esta orde, es considerarà empresa tota entitat, independentment de la seua forma jurídica, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de forma regular i que posseïsca els requisits següents:  
- La categoria de microempreses, xicotetes i mitjanes empreses (PIME) està constituïda per les empreses que ocupen menys de 250 persones i el volum de negocis anual de les quals no excedix els 50 milions d'euros o el balanç general anual de les quals no excedix els 43 milions d'euros.  
- En la categoria de les PIME, es definix una xicoteta empresa com una empresa que ocupa menys de 50 persones i el volum de negocis anual de la qual o el balanç general anual de la qual no supera els 10 milions d'euros.  
- En la categoria de les PIME, es definix una microempresa com una empresa que ocupa menys de 10 persones i el volum de negocis anual de la qual o el balanç general anual de la qual no supera els dos milions d'euros.  
3. No podran accedir a estes ajudes els projectes que, en el moment de la decisió de la comissió avaluadora corresponent, ja s'hagen realitzat i estrenat en qualsevol plataforma de difusió. Els projectes que hagen sigut subvencionats en convocatòries anteriors no podran accedir novament a estes subvencions.  
4. Les ajudes concedides per mitjà d'esta orde estan acollides al règim de minimis establit en el Reglament UE núm. 1407/2013, de la Comissió, de 18 de desembre de 2013 (DOUE L 352, de 24.12.2013), relatiu a l'aplicació de l'article 107 del Tractat a les Ajudes de minimis.  
  
En cap cas estes ajudes podran superar l'import màxim total per beneficiari de 200.000 - durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, de conformitat amb el que establix el Reglament UE núm. 1407/2013, de la Comissió.  
Sense perjuí del que s'ha dit anteriorment, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Als efectes de control de les ajudes concedides a l'empara del Reglament de minimis, la Conselleria d'Educació, Cultura i Esport mantindrà un registre detallat d'esta subvenció i de totes les altres que s'acullen a la regla de minimis.  
5. No podran accedir a estes ajudes els projectes especificats en els punts 9 i 10 de l'article 8 de la Llei 1/2006, de 19 d'abril, de la Generalitat, del Sector Audiovisual.  
  
Quarta. Presentació de sol·licituds. Requisits generals  
1. El termini de presentació de les sol·licituds serà de quinze dies naturals comptadors a partir de l'endemà de la publicació d'esta orde en el Diari Oficial de la Comunitat Valenciana.  
2. Les sol·licituds dirigides a la Conselleria d'Educació, Cultura i Esport podran presentar-se en la seu de l'avinguda de Campanar, 32, 46326 València, i en les direccions territorials d'Educació, Cultura i Esport d'Alacant (c/ Carratalá, 47, 03146 Alacant), Castelló de la Plana (av. del Mar, 23, 12313 Castelló de la Plana) i València (carrer de Gregori Gea, 14, 46107 València). Igualment, es pot utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o justificant la data d'imposició de l'enviament en l'oficina de Correus, per a la qual cosa s'ha de presentar la sol·licitud en sobre obert perquè en la capçalera del document es faça constar el nom de l'oficina, la data i el lloc d'admissió, o presentació en el registre i comunicació de la remissió de la sol·licitud per mitjà de fax (al núm. 688 671 324) o telegrama en el mateix dia, només als efectes organitzatius.  
  
Així mateix, es podrà realitzar la presentació i registre de la sol·licitud per mitjans electrònics i sol·licitar que les comunicacions i notificacions es facen per esta via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini ?cv.gva.es?.  
Es requerirà, per a sol·licitar este tipus d'ajudes per via telemàtica, certificat de firma electrònica de ciutadà, emés per l'Institut Valencià de Finances ?http://www.accv.es/ciudadanos/>.  
La tramitació telemàtica pot realitzar-se a través del PROP, en els URL següents:  
?http://www.gva.es/portal/page/portal/inicio/procedimientos'id\_proc=16210>  
Els documents complementaris a la sol·licitud poden ser aportats de forma telemàtica. En este cas només s'acceptaran en format PDF i hauran d'estar firmats per mitjà de la plataforma de firma en línia de l'Institut Valencià de Finances: ?http://www.accv.es/ciudadanos/firma-on-line-pdf/>.  
3. Les sol·licituds hauran d'omplir-se segons el model de sol·licitud d'ajudes per a curtmetratges i continguts audiovisuals multiplataforma que s'hi adjunta, i s'han de desenrotllar els punts següents:  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció d'altres administracions o institucions públiques i privades per a la mateixa finalitat, justificant documentalment la quantia d'estes (apartat E del model de sol·licitud).  
3.2. Declaració responsable d'ajudes de minimis (apartat E del model de sol·licitud).  
3.3. Declaració responsable de no concórrer en cap de les prohibicions per a obtindre la condició de beneficiari, especificades en el punt 2 de l'article 13 de la Llei 38/2003, de 17 de novembre, General de Subvencions (apartat F del model de sol·licitud).  
3.4. Declaració responsable de compliment de la normativa sobre integració laboral de persones amb discapacitat o, si és el cas, l'exempció d'esta obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 4479, de l'11.04.2003) i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (apartat F del model de sol·licitud).  
3.5. Declaració d'obra cultural (apartat G del model de sol·licitud). Per a ser beneficiaris de les ajudes regulades en esta orde, els projectes hauran de complir, almenys, dos dels criteris culturals següents:  
  
- Que l'acció de l'obra audiovisual es desenrotlle principalment a la Comunitat Valenciana.  
- Que almenys un dels personatges principals estiga lligat o bé amb la cultura valenciana o bé amb l'àmbit territorial lingüístic valencià.  
  
- Que la versió original de l'obra audiovisual siga en valencià.  
- Que el guió de l'obra audiovisual siga una adaptació d'una obra literària original.  
- Que el tema de l'obra audiovisual forme part o es derive de la cultura o del patrimoni valencià o europeu.  
- Que el tema de l'obra audiovisual es referisca a l'art o a un o a diversos artistes.  
- Que el tema de l'obra audiovisual es referisca a personatges o a esdeveniments històrics.  
- Que l'obra audiovisual tracte temes actuals, culturals, socials o polítics d'interés per a la població de la Comunitat Valenciana.  
- Que el tema de l'obra audiovisual faça referència a un esdeveniment de significació universal i d'interés, fictici o real.  
- Que l'obra audiovisual utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.  
3.6. Autorització a la Generalitat Valenciana per a la utilització de la producció incentivada en les activitats relacionades amb la política de promoció de l'audiovisual valencià (apartat H del model de sol·licitud).  
  
4. Igualment, la sol·licitud haurà d'adjuntar l'original o la fotocòpia compulsada de la documentació següent (apartat I del model de sol·licitud):  
a) Acreditació de l'empresa de posseir els pertinents drets de propietat intel·lectual sobre el guió i, si és el cas, el d'opció sobre l'obra preexistent.  
b) En el cas de coproduccions, haurà d'aportar-se còpia compulsada del contracte de coproducció.  
c) Per als projectes de contingut multiplataforma: un exemplar del projecte en format paper i tres exemplars del projecte en format digital (CD, UBS, etc.) amb el contingut següent:  
1) Guió de la sèrie i tractament d'esta (descripció de personatges, mapa de trames, tractament narratiu i audiovisual, art conceptual: logotip, estil gràfic, aplicació a web, etc.)  
2) Memòria de la sèrie i la seua capacitat d'integració transmèdia i crossmèdia. Determinació del target. Continuïtat i periodicitat de la sèrie ben determinada. Idoneïtat i punts diferenciadors. Especificació dels paràmetres de compressió amb uns rangs mínims de qualitat de vídeo/àudio.  
3) Annex I. Fitxa resum del projecte: títol, autor, productor/a, format, gènere, duració del capítol, nombre de capítols per temporada, periodicitat, finestres de difusió ideals, target, premissa o guió, sinopsi i possibles referents, finançament.  
4) Historial professional de l'empresa productora i projecció empresarial.  
5) Pressupost de la producció. Cal indicar el gasto previst aproximat a realitzar a la Comunitat Valenciana.  
6) Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte.  
  
7) Pla de difusió en línia/fora de línia de la producció.  
8) Pla de treball, amb indicació del temps de rodatge, dates i localitzacions.  
9) Composició de l'equip tècnic i artístic. Trajectòria professional.  
  
10) Annex III. Declaració responsable sobre els criteris de valoració.  
d) Per als projectes de curtmetratge: un exemplar del projecte en format paper i tres exemplars del projecte en format digital (CD, UBS, etc.) amb el contingut següent:  
1) Guió, sinopsi de 10 línies i tagline.  
- Memòria de producció i direcció.  
2) Annex II. Fitxa resum del projecte. (Títol, sinopsi breu, fitxa tècnica breu, finançament).  
3) Historial professional de l'empresa productora i projecció empresarial.  
4) Pressupost de la producció detallat per capítols.  
5) Pla de finançament raonat i degudament documentat per mitjà d'aportació, si és el cas, dels contractes o acords subscrits a este efecte, amb especial referència a les aportacions, subvencions o ajudes sol·licitats i/o rebuts, d'altres administracions o institucions públiques o privades.  
6) Pla de comercialització de la producció indicant expressament el seu pla de difusió en festivals i en els entorns on l'obra audiovisual puga tindre més repercussió.  
7) Pla de treball, amb indicació del temps de rodatge, dates i localitzacions. S'ha d'indicar amb exactitud el nombre total de dies de rodatge/gravació, les dates i les localitzacions exactes, i el nombre de dies de rodatge/gravació a la Comunitat Valenciana.  
8) Composició de l'equip tècnic i artístic. Amb presentació d'escrits de coneixement i interés per part dels principals components d'estos equips. Trajectòria professional de l'equip creatiu (director, guionista, director de fotografia, compositor de la música i productor executiu).  
  
9) Empreses de servicis que participen en el projecte.  
10) Còpies de contractes de coproducció, venda de drets a televisió, distribució, etc.  
11) Annex III. Declaració responsable sobre els criteris de valoració.  
  
e) Dades bancàries on l'empresa sol·licitant desitge rebre l'import de l'ajuda en cas de resultar beneficiària, per a la qual cosa s'ha d'omplir el model de domiciliació bancària que s'adjunta a la present convocatòria.  
5. D'acord amb el qual preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat K del model de sol·licitud s'inclou la possibilitat que els sol·licitants autoritzen expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social. No obstant això, si els sol·licitants deneguen este consentiment, hauran d'aportar la documentació següent:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions amb esta.  
- Certificat de la Tresoreria de la Seguretat Social que acredite que el sol·licitant es troba al corrent de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb la Generalitat.  
De la mateixa manera, en l'apartat K del model de sol·licitud s'inclou la possibilitat que s'autoritze expressament la Conselleria d'Educació, Cultura i Esport per a obtindre directament els documents següents:  
  
- Fotocòpia del DNI del representant de l'empresa sol·licitant.  
- Alta en l'Impost d'Activitats Econòmiques o Cens d'Empresaris, Professionals i Retenidors, en l'epígraf corresponent a la producció de pel·lícules cinematogràfiques i/o vídeos; així com l'últim rebut d'este o, si és el cas, declaració jurada d'estar exempt del pagament d'este impost.  
No obstant això, si els sol·licitants deneguen este consentiment hauran d'aportar la documentació abans assenyalada en l'epígraf anterior, excepte en el cas d'estar inscrits en el Registre Administratiu d'Empreses Audiovisuals de la Comunitat Valenciana, la qual cosa hauran de fer constar omplint la declaració responsable continguda en l'imprés de sol·licitud (apartat J del model de sol·licitud).  
6. Per al cas que el sol·licitant, persona jurídica, no estiga inscrit en el Registre Administratiu d'Empreses Audiovisuals de la Comunitat Valenciana, també haurà d'aportar fotocòpia de la targeta d'identificació fiscal, fotocòpia de l'escriptura de constitució amb el caixetí d'inscripció en el registre públic corresponent o, si és el cas, certificat expedit pel titular del registre públic en què esta es trobe inscrita; i documentació acreditativa de la representació i la capacitat amb què actua el seu representant legal (apartat J del model de sol·licitud).  
  
7. Si la sol·licitud no inclou totes les dades exigides en el model de sol·licitud degudament omplides o falta alguna documentació de caràcter administratiu, s'instarà l'interessat perquè en el termini de 10 dies esmene estos defectes, amb l'advertiment que si no ho fa es considerarà que desistix de la seua petició, segons el que disposa l'article 71.1 de la Llei 30/1992, de 26 de novembre, amb resolució prèvia que haurà de ser dictada en els termes que preveu l'article 42 de l'esmentada llei.  
  
La documentació prevista en la base quarta 4.c i d haurà de presentar-se inexcusablement en el termini establit en el punt 1 d'esta base i, si no es fa així, no la valorarà la comissió prevista en la base quinta.  
  
8. El contingut d'informació falsa o que no es corresponga amb la realitat en els annexos de la convocatòria comportarà la no-valoració per part de la comissió, i serà motiu per a la seua desestimació en la resolució dictada per l'òrgan competent o, si és el cas, serà motiu de revocació de la subvenció ja concedida.  
9. Les dades de caràcter personal contingudes en l'imprés de sol·licitud podran ser incloses en un fitxer per al seu tractament automatitzat per part de la Conselleria d'Educació, Cultura i Esport. El tractament d'estes dades serà d'acord amb el que disposa la Llei Orgànica 15/1999, de Protecció de Dades de Caràcter Personal, i el reglament que la desplega, i els interessats podran exercir els seus drets d'acord amb esta davant de l'esmentada conselleria.  
  
Quinta. Instrucció del procediment de concessió dels incentius. Comissió tècnica avaluadora  
1. L'òrgan competent per a l'ordenació i instrucció del procediment de concessió de les ajudes és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a l'avaluació dels projectes presentats pels sol·licitants es constituirà una comissió tècnica avaluadora, de conformitat amb el que preveu l'article 22 de la Llei General de Subvencions, la qual adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que tindrà la composició següent:  
- Presidència: subdirector general d'Arts Plàstiques i Escèniques o persona en qui delegue.  
- Vicepresidència: el cap del Servici de Coordinació d'Entitats Culturals i Ajudes.  
- Vocals: dos tècnics de l'Administració a proposta de la Direcció General de CulturArts Generalitat, nomenats per l'òrgan competent.  
  
- Secretari: un tècnic adscrit a la Direcció General de Cultura, amb veu però sense vot.  
4. La comissió avaluadora podrà fer totes les comprovacions que considere necessàries per a la millor avaluació dels projectes presentats i podrà sol·licitar a l'interessat la compareixença personal o l'aportació dels documents o la informació que considere necessària per a l'estudi del projecte per al qual se sol·licita l'ajuda. La documentació addicional sol·licitada haurà de ser merament aclaridora i en cap cas podrà tractar-se de la documentació exigida en la sol·licitud inicial, d'acord amb el que establixen estes bases.  
5. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de valoració que s'enumeren en la base sexta, i deixarà constància en la corresponent acta dels motius de valoració de les sol·licituds, així com de la seua prelació de major a menor puntuació, que contindrà la proposta de quantia de les ajudes de conformitat amb els límits establits en la base primera.  
  
L'òrgan instructor comprovarà, si és el cas, respecte dels sol·licitants avaluats, el certificat positiu d'estar al corrent de les seues obligacions tributàries i davant de la Seguretat Social, d'acord amb els articles 18, 19, 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Si no s'ha autoritzat la Conselleria d'Educació, Cultura i Esport, serà el sol·licitant qui haurà d'acreditar-ho. Si no es pot acreditar el certificat positiu d'estar al corrent de les obligacions tributàries i davant de la Seguretat Social, l'òrgan instructor els exclourà de la proposta de resolució de concessió dels incentius.  
  
6. L'òrgan instructor, a la vista dels expedients i de l'informe de la comissió avaluadora, formularà una proposta de resolució provisional, degudament motivada, que serà notificada fefaentment als interessats, amb trasllat d'esta per un termini de deu dies per a al·legacions, si és el cas. Es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que els adduïts pels interessats. En este cas, la proposta de resolució formulada tindrà el caràcter de definitiva i s'elevarà a la consellera d'Educació, Cultura i Esport, òrgan competent per a resoldre l'adjudicació de les ajudes, així com la seua quantia.  
  
Sexta. Criteris de valoració  
1. Per a la valoració dels projectes multiplataforma, fins a un màxim de 100 punts, es tindran en compte els criteris següents:  
1.1. L'interés del projecte (fins a un màxim de 35 punts).  
a) Es valorarà, fins a un màxim de 25 punts, l'interés i la qualitat del guió.  
b) Es valorarà, fins a un màxim de 10 punts, que les protagonistes i/o la temàtica del projecte estiga vinculada a la dona.  
1.2. La viabilitat del projecte i projecció empresarial i professional (fins a un màxim de 30 punts).  
La viabilitat es valorarà en funció del pla de finançament, el pressupost i els costos reals de mercat. Es valorarà la projecció empresarial del projecte i la composició de l'equip tècnic i artístic i la seua aportació en l'evolució dels professionals implicats. Es valorarà el pla de difusió en festivals i altres plataformes, així com la repercussió cultural, econòmica i social del projecte. Es valorarà que els directors dels projectes siguen valencians.  
1.3. La coherència de la proposta i les seues possibilitats de difusió i comercialització. Potencialitat per a generar comunitat, target i capacitat viral (fins a un màxim de 25 punts).  
1.4. La contribució cultural valenciana (fins a un màxim de 10 punts). Es valorarà que el projecte continga elements de referència a la Comunitat Valenciana i la seua cultura.  
2. Per a la valoració dels projectes de curtmetratge, fins a un màxim de 100 punts, es consideraran els criteris següents:  
2.1. L'interés del guió (fins a un màxim de 50 punts), atenent el desglossament següent:  
a) El valor cultural, la innovació, l'estil narratiu i visual, la particular visió de l'autor, la qualitat i originalitat del guió, es valorarà fins a un màxim de 40 punts.  
b) Es valorarà, fins a un màxim de 10 punts, que les protagonistes i/o la temàtica del projecte estiga vinculada a la dona.  
2.2. La viabilitat del projecte i projecció empresarial i professional (fins a un màxim de 30 punts).  
La viabilitat es valorarà en funció del pla de finançament, el pressupost i els costos reals de mercat. Es valorarà la projecció empresarial del projecte i la composició de l'equip tècnic i artístic i la seua aportació en l'evolució dels professionals implicats. Es valorarà el pla de difusió en festivals i altres plataformes, així com la repercussió cultural, econòmica i social del projecte.  
2.3. La realització del rodatge de la producció a la Comunitat Valenciana (fins a un màxim de 10 punts).  
El màxim de 10 punts s'atorgarà a aquells projectes el rodatge efectiu dels quals a la Comunitat Valenciana siga de 5 dies, en el cas de ficció, i 10 dies, en el cas de documentals. La puntuació s'aplicarà en funció del temps de rodatge realitzat a la Comunitat Valenciana. Els sol·licitants hauran de presentar detalladament un pla de treball on figure el temps total de rodatge i les localitzacions, especificant el temps de rodatge a la Comunitat Valenciana.  
2.4. La contribució cultural valenciana (fins a un màxim de 10 punts). Es valorarà que el projecte continga elements de referència a la Comunitat Valenciana i la seua cultura.  
3. Per al cas que es produïsca un empat en la puntuació de la valoració dels projectes multiplataforma, prevaldrà aquell que haja obtingut major puntuació en l'apartat 1.1.a d'esta base.  
  
De la mateixa manera, per al cas que es produïsca un empat en la puntuació de la valoració dels projectes de curtmetratge, prevaldrà aquell que haja obtingut major puntuació en l'apartat 2.1.a d'esta base.  
  
  
Sèptima. Resolució de la convocatòria. Terminis  
L'òrgan instructor elevarà la proposta de resolució definitiva a la consellera d'Educació, Cultura i Esport, la qual resoldrà l'adjudicació de les ajudes convocades i disposarà la publicació en el Diari Oficial de la Comunitat Valenciana fins al 15 d'octubre de 2014. La publicació de la resolució en el Diari Oficial de la Comunitat Valenciana tindrà, així mateix, els efectes de publicitat establits per a les subvencions en l'article 18 de la Llei General de Subvencions. No obstant això, els beneficiaris seran informats del caràcter de minimis de les ajudes concedides i de la seua subjecció al Reglament núm.1407/2013, de la Comissió, de 18 de desembre de 2013 (DOUE L 352 de 24.12.2013).  
  
Si es produïx alguna renúncia o es revoca alguna subvenció, podrà disposar-se de la quantitat resultant amb un nou informe previ de la comissió avaluadora, i vist l'informe, l'òrgan instructor elevarà una nova proposta a la consellera d'Educació, Cultura i Esport, la qual resoldrà i inclourà el següent projecte amb major valoració.  
  
En el cas que la convocatòria no siga resolta en el termini establit anteriorment, s'entendran desestimades totes les sol·licituds, sense perjuí de l'obligació de resoldre que és competència de l'Administració que actua, de conformitat amb el que assenyala l'article 42 de la Llei 30/92.  
  
S'ha de complir el que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
  
Octava. Obligacions dels beneficiaris  
1. Comunicar per escrit a la Conselleria d'Educació, Cultura i Esport l'acceptació de l'ajuda en el termini dels quinze dies naturals següents a la publicació de la resolució de concessió en el Diari Oficial de la Generalitat Valenciana, segons el model d'acceptació que s'adjunta a la present convocatòria. Transcorregut este termini sense haver rebut l'acceptació expressa, es declararà que ha perdut el dret a la subvenció concedida.  
2. Comunicar a la Conselleria d'Educació, Cultura i Esport qualsevol eventualitat o modificació que puga afectar el desenrotllament de l'objecte de la subvenció en el termini de deu dies des que es produïsca. Qualsevol canvi que es produïsca de caràcter substancial haurà de ser autoritzat per la consellera d'Educació, Cultura i Esport, amb un informe previ de la comissió avaluadora, que podrà modificar l'ajuda concedida. Als efectes de la present convocatòria, s'entén per canvis de caràcter substancial els que afecten punts del projecte que hagen sigut valorats seguint les regles de la base sexta.  
La realització de canvis de caràcter substancial sense la comunicació prèvia i l'autorització subsegüent, podrà determinar la revocació de la subvenció, amb la devolució de l'ajuda rebuda.  
3. Finalitzar l'activitat objecte de la subvenció dins de l'any 2014 i l'acreditació del cost final de la producció per mitjà d'un informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà pel que disposen les normes de procediment previstes en la legislació vigent en matèria d'auditories i, en tot cas, d'acord amb els articles 30 i 31 de la Llei General de Subvencions. El beneficiari haurà de realitzar un gasto local com a mínim equivalent a l'import de l'incentiu concedit per la Conselleria d'Educació, Cultura i Esport, entenent per gasto local el realitzat en el territori de la Comunitat Valenciana. En el cas que el gasto local siga inferior a l'incentiu concedit per la Conselleria d'Educació, Cultura i Esport podrà disminuir-se l'incentiu concedit per a ajustar-se al gasto local realitzat. El gasto local haurà de quedar reflectit en l'informe d'auditoria.  
  
4. Comunicar a la Conselleria d'Educació, Cultura i Esport la data d'inici i la finalització del rodatge o gravació.  
5. Fer constar en els títols de crèdit de la producció audiovisual i en la publicitat i propaganda d'esta la col·laboració de la Generalitat, i incorporar el logotip segons les normes d'identitat corporativa incloses en la pàgina web ?www.cece.gva.es- de la Conselleria d'Educació, Cultura i Esport.  
6. Depositar una còpia de la producció en CulturArts, Subdirecció d'Audiovisual i Cinematografia (IVAC), Parc Tecnològic Leonardo da Vinci, 20, 46250 Paterna - València, atés que la convocatòria té la finalitat de fomentar una activitat d'utilitat pública o interés social, amb duració indefinida i per al compliment dels seus fins de conservació i difusió del patrimoni audiovisual valencià.  
Haurà de depositar-se, si és el cas, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, es podrà entregar l'interpositiu, l'internegatiu o el negatiu original més el negatiu de so sincronitzat corresponents a la versió definitiva de la producció, en el cas que s'hagen fet. En el cas que la versió original de la producció no siga en cap de les dos llengües oficials de la Comunitat Valenciana, s'entregarà, a més, la banda negra de subtítols o el fitxer per a la inserció dels subtítols. En tots els casos en què s'aporte material de preservació s'entregarà, a més, còpia en Betacam digital i tres DVD amb els distints idiomes (valencià i castellà, i subtitulat en anglés), si és el cas. La versió en valencià és obligatòria, a més d'una versió en castellà o amb subtítols en castellà i una versió amb subtítols en anglés.  
  
En el cas que tot el procés es realitze per mitjà de sistemes electrònics, el material per a preservació s'entregarà en el sistema, format i suport de més qualitat usat en la producció: per a qualitats 2K o superiors s'entregarà un disc dur amb els arxius d'imatge i so sense compressió; per a qualitats HD s'entregarà una cinta HD SR i per a qualitats PAL, s'entregarà Betacam digital. Estos materials correspondran a la versió definitiva de la pel·lícula i als distints idiomes acceptats per a la subvenció (valencià, castellà i anglés). En tots els casos s'entregarà DVD amb les tres versions. En el cas dels projectes multiplataforma s'entregarà un disc dur amb tot el projecte web i gràfic.  
Així mateix, s'entregarà informació tècnica de les qualitats, formats i suports usats al llarg de tot el procés, segons el model que podrà omplir-se a través del web de CulturArts (IVAC) ?www.ivac.gva.es?.  
  
En tots els casos s'entregarà material gràfic de promoció de la producció subvencionada si n'hi ha (cartells, fotografies, dossiers de premsa, etc.), i s'inclourà una sinopsi i una fitxa tècnica i artística actualitzada que podrà omplir-se a través del web de CulturArts (IVAC) ?www.ivac.gva.es?.  
En el cas d'entregar DCP, haurà de ser sense codificar per a facilitar la tasca de CulturArts (IVAC) ?www.ivac.gva.es?.  
7. Si és el cas, comunicar per escrit la seua renúncia a l'ajuda concedida, quan no siga possible la realització de la finalitat per a la qual haja sigut concedida o el compliment de les condicions previstes en estes bases i en l'article 14 de la Llei 38/2003, de 17 de novembre, General de Subvencions.  
8. Reintegrar l'import de l'ajuda, una vegada cobrada, en els casos previstos en l'article 37 de la Llei 38/2003, General de Subvencions, així com el pagament dels interessos de demora des del moment del pagament de l'ajuda fins a la data en què s'acorde la procedència del reintegrament.  
9. És d'aplicació el règim sancionador establit en el títol IV de la Llei 38/2003, General de Subvencions.  
10. Les empreses beneficiàries d'estos incentius es comprometen a participar en totes aquelles activitats de promoció de l'audiovisual valencià organitzades per la Generalitat en què participen les obres subvencionades.  
11. Les empreses beneficiàries d'estos incentius, pel fet de presentar-se a esta convocatòria, autoritzen la difusió de les produccions subvencionades en la pàgina web de CulturArts (IVAC) i la seua projecció en les activitats que CulturArts (IVAC) organitze per a la seua promoció i es comprometen a estar presents en estes activitats a través d'algun dels participants de l'obra (responsable de la producció, de la direcció o intèrprets).  
12. En coordinació amb la Conselleria d'Educació, Cultura i Esport i amb CulturArts (IVAC), les empreses beneficiàries comptaran amb un representant de la Conselleria d'Educació, Cultura i Esport en totes aquelles activitats de promoció de les obres subvencionades que realitzen les productores (preestrenes, rodes de premsa, presentació de rodatges, presentació en festivals, etc.). CulturArts (IVAC) posarà a disposició de totes les produccions subvencionades la Sala Luis García Berlanga, de l'edifici Rialto, per a la presentació, preestrenes i rodes de premsa, en el cas que les empreses beneficiàries ho estimen convenient i sempre que la programació de la filmoteca ho permeta.  
  
13. Les obres subvencionades faran obligatòriament una versió en valencià.  
14. El rodatge de la producció haurà de realitzar-se durant l'exercici 2014 i abans de finalitzar el termini de justificació assenyalat en la base novena. Si no s'ha rodat en eixa data, es revocarà l'ajuda concedida.  
  
Aquelles empreses productores que hagen obtingut subvenció i no duguen a terme la realització dels projectes subvencionats i incomplisquen els terminis de rodatge, podran ser penalitzades i no podran presentar-se a la següent convocatòria d'estos incentius publicada després de la data de la resolució en què es declare la pèrdua del dret a la subvenció.  
15. Les obligacions que amb caràcter general establix l'article 47 del text refós de la Llei d'Hisenda Pública de la Generalitat Valenciana per als beneficiaris de subvencions a càrrec dels Pressupostos de la Generalitat i les que establix l'article 14 de la Llei 38/2003, de 17 de novembre, General de Subvencions.  
  
Novena. Justificació del gasto  
1. Els beneficiaris hauran de complir les obligacions establides en la base octava d'esta convocatòria i presentar, segons el model de justificació que s'adjunta a la convocatòria i fins al dia 15 de novembre de 2014, la documentació següent:  
a) Acreditació del cost de la producció, que serà com a mínim igual a l'incentiu atorgat, per mitjà de l'informe especial d'auditoria de revisió del cost de la producció, realitzat per auditors inscrits en el Registre Oficial d'Auditors de Comptes, que es regirà d'acord amb les normes de procediment previstes en la legislació vigent en matèria d'auditories audiovisuals i legislació en matèria de subvencions; i que haurà de reflectir en l'informe el gasto local realitzat d'acord amb la base octava punt 3 d'esta convocatòria.  
b) Justificant de CulturArts, Subdirecció d'Audiovisual i Cinematogarfía (IVAC), d'haver depositat els materials indicats en la base octava punt 6 d'esta convocatòria. En el cas que hi haja deficiències en el material entregat, el beneficiari haurà d'esmenar-les i depositar en l'arxiu de CulturArts (IVAC) el material o les còpies en perfectes condicions.  
  
c) Declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, justificant documentalment la quantia d'estes, o bé declaració que la informació facilitada respecte d'això en la sol·licitud no ha variat des de la data de la seua presentació.  
d) Llista de títols de crèdit i plantilla d'informació de la producció. Informació tècnica de les qualitats, formats i suports utilitzats. Versió emplenable en línia a través del web de CulturArts (IVAC) ?www.ivac.gva.es?.  
2. Tota la documentació justificativa haurà de dirigir-se a la Conselleria d'Educació, Cultura i Esport.  
3. En el cas que estos justificants no siguen documents originals, s'acceptaran fotocòpies compulsades pel funcionari habilitat a este efecte.  
4. Els crèdits pressupostaris afectes a esta convocatòria, disposats i no pagats per falta de justificació o perquè esta és insuficient o incorrecta podran ser anul·lats en concloure l'exercici, i el beneficiari perdrà el dret a percebre la subvenció assignada a eixa anualitat.  
  
5. Els justificants que s'aporten hauran de referir-se a gastos realitzats a partir de l'1 de gener de 2014 i que es referisquen inequívocament a la producció subvencionada i que estiguen dins dels terminis marcats per la legislació vigent.  
6. La falta de justificació dels gastos determinarà la pèrdua del dret al cobrament de l'ajuda concedida.  
  
Deu. Pagament de les ajudes  
El pagament de la subvenció concedida es farà efectiu després de l'aportació per part del beneficiari de la documentació requerida en l'apartat 1 de la base novena, per mitjà de transferència bancària al compte que figura en el model de domiciliació bancària presentat junt amb la sol·licitud.  
  
Onze. Documentació presentada  
Els projectes originals de la producció presentada romandran en l'expedient en poder de la Conselleria d'Educació, Cultura i Esport.  
  
  
Dotze. Altres disposicions  
1. Tota alteració de les condicions tingudes en compte per a la concessió de les ajudes podrà donar lloc a la modificació de la resolució de concessió. Si l'alteració de les condicions del projecte subvencionat significa una reducció d'este, la modificació serà proporcional a la minoració efectuada. Per al cas de l'obtenció d'ajudes concurrents, que siguen compatibles, la modificació només es produirà si la suma d'estes ajudes supera el cost de l'activitat subvencionada, i es produïx sobrefinançament, en este cas es minorarà la quantitat que excedisca el cost final de l'activitat.  
2. L'import de les ajudes en cap cas podrà assolir una quantia que, aïlladament o en concurrència amb subvencions o ajudes d'administracions públiques o d'altres ens públics o privats, supere el cost de l'activitat que ha de desenrotllar el beneficiari. Tot això d'acord amb la Llei 38/2003, de 17 de novembre, General de Subvencions, i les disposicions que la despleguen.  
Estes ajudes seran incompatibles amb altres diferents o incentius concedits per la Generalitat Valenciana.  
3. Podran revocar-se les ajudes concedides a projectes que no puguen acreditar les condicions exigides per a obtindre la consideració d'obres audiovisuals i cinematogràfiques valencianes, de conformitat amb el que disposa l'article 10 de la Llei 1/2006, de 19 d'abril, de la Generalitat, del Sector Audiovisual.